DA Den Europæiske Unions Tidende L 36/5

AFGØRELSE TRUFFET AF EFTA-STATERNES STÅENDE UDVALG

Nr. 3/2012/SC

af 26. oktober 2012

om procedurerne for de udvalg, der bistår EFTA-tilsynsmyndigheden med dens funktioner i henhold til artikel 1 i protokol 1 til aftalen mellem EFTA-staterne om oprettelse af en tilsynsmyndighed og en domstol

EFTA-STATERNES STÅENDE UDVALG HAR —

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, i det følgende benævnt "tilsyns- og domstolsaftalen", særlig artikel 3 i protokol 1 hertil, og

ud fra følgende betragtninger:

Europa-Parlamentet og Rådet tildeler i visse retsakter Europa-Kommissionens beføjelser til gennemførelse af de i retsakterne indeholdte regler. Artikel 291 i Traktaten om Den Europæiske Unions funktionsmåde pålægger Europa-Parlamentet og Rådet at fastsætte de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser.

Europa-Parlamentet og Rådet fastsatte disse generelle regler og principper i forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (1).

Artikel 3 i protokol 1 til tilsyns- og domstolsaftalen tillægger EFTA-tilsynsmyndigheden visse funktioner, der inden for Den Europæiske Union varetages af Europa-Kommissionen. Når Europa-Kommissionen varetager visse af disse funktioner, skal den følge bestemte procedurer for udøvelsen af sine gennemførelsesbeføjelser. Ifølge disse procedurer skal Europa-Kommissionen forelægge et udvalg et udkast til de foranstaltninger, der skal træffes.

I artikel 3 i protokol 1 til tilsyns- og domstolsaftalen fastsætter Det Stående Udvalg de procedurer, der skal følges, når EFTA-tilsynsmyndigheden skal forelægge et udvalg et udkast til foranstaltninger eller på anden måde foretage høring af et udvalg.

Disse procedurer skal svare til de procedurer, som Europa-Kommissionen ifølge de retsakter, der er nævnt i bilagene til EØS-aftalen, skal følge ved varetagelsen af tilsvarende funktioner;

EFTA-staternes udpegning af udvalg svarende til de relevante EU-udvalg afgøres af Det Stående Udvalg ved separate afgørelser i henhold til artikel 5, stk. 2, i aftalen EFTA-staternes Stående Udvalg efter forslag fra EFTA-tilsynsmyndigheden —

TRUFFET FØLGENDE AFGØRELSE:

Artikel 1

Fælles bestemmelser

1. EFTA-tilsynsmyndigheden bistås af et udvalg, der består af repræsentanter for EFTA-staterne, og som har en repræsentant for EFTA-tilsynsmyndigheden som formand. Formanden deltager ikke i udvalgets afstemninger.

2. Formanden forelægger et udkast til foranstaltninger for udvalget, som gennemgår udkastet. Udvalget afgiver, eventuelt ved afstemning, udtalelse om dette udkast til foranstaltninger inden for en frist, som formanden kan fastsætte alt efter, hvor meget spørgsmålet haster. Tidsfristerne skal være forholdsmæssigt afpassede og give udvalgsmedlemmerne mulighed for tidligt og effektivt at gennemgå udkastet til foranstaltninger og give udtryk for deres synspunkter.

3. Indtil udvalget har afgivet udtalelse, kan alle udvalgets medlemmer foreslå ændringer, og formanden kan præsentere ændrede udgaver af udkastet til foranstaltninger for at tage hensyn til drøftelserne i udvalget. Formanden bestræber sig på at finde de løsninger, der er bredest mulig tilslutning til i udvalget. Med henblik herpå kan formanden indkalde udvalget til flere møder.

4. Udvalgets udtalelse optages i mødeprotokollen; desuden har hver EFTA-stat ret til at anmode om, at dens holdning indføres i referatet.

5. Kontrolmekanismen skal, hvor det er relevant, omfatte henvisning til et appeludvalg. Appeludvalget vedtager selv sin forretningsorden med simpelt flertal blandt dets medlemmer. EFTA-tilsynsmyndigheden forelægger et forslag til forretningsorden for udvalget. Appeludvalget afgiver sin udtalelse senest to måneder efter henvisningen. En repræsentant for EFTA-tilsynsmyndigheden varetager appeludvalgets formandskab.

Artikel 2

Rådgivningsprocedure

1. Når rådgivningsproceduren finder anvendelse, afgiver udvalget udtalelse, om nødvendigt ved afstemning. Hvis en afstemning er nødvendig, afgives udvalgets udtalelse ved simpelt flertal.

2. EFTA-tilsynsmyndigheden træffer afgørelse om, hvilke foranstaltninger der skal træffes, og tager derved størst muligt hensyn til konklusionerne af udvalgets drøftelser og udvalgets udtalelse. Den underretter udvalget om, hvordan den har taget hensyn til udtalelsen.

Artikel 3

Behandlingsprocedure

1. Når undersøgelsesproceduren finder anvendelse, afgiver udvalget udtalelse, om nødvendigt ved afstemning. Hvis en afstemning er nødvendig, afgives udvalgets udtalelse ved simpelt flertal.

2. Afgiver udvalget en positiv udtalelse, vedtager EFTA-tilsynsmyndigheden udkastet til påtænkte foranstaltninger.

3. Afgiver udvalget en negativ udtalelse, vedtager EFTA-tilsynsmyndigheden ikke disse foranstaltninger. I tilfælde, hvor udkastet til foranstaltninger anses for at være nødvendigt, kan formanden enten forelægge en ændret udgave af udkastet til foranstaltninger for udvalget eller forelægge udkastet til foranstaltninger for appeludvalget til yderligere drøftelse.

4. Hvis der ikke afgives nogen udtalelse, kan EFTA-tilsynsmyndigheden vedtage de påtænkte foranstaltninger, medmindre det fastsættes i basisretsakten, at udkastet til foranstaltninger ikke må vedtages, hvis der ikke afgives nogen udtalelse.

Artikel 4

Henvisning til appeludvalget

1. Appeludvalget er sammensat af en repræsentant fra hver EFTA-stat og har en repræsentant for EFTA-tilsynsmyndigheden som formand. Medlemmer af det udvalg, der bistår EFTA-tilsynsudvalget (artikel 1), er ikke medlemmer af appeludvalget. Appeludvalget afgiver sin udtalelse ved simpelt flertal. Appeludvalgets formand deltager ikke i appeludvalgets afstemninger.

2. Indtil appeludvalget har afgivet udtalelse, kan alle appeludvalgets medlemmer foreslå ændringer af udkastet til foranstaltninger, og formanden kan træffe afgørelse om, hvorvidt udkastet skal tilpasses. Formanden bestræber sig på at finde de løsninger, der er bredest mulig tilslutning til i appeludvalget. Formanden underretter appeludvalget om, på hvilken måde der er taget hensyn til drøftelserne og forslagene til ændringer, navnlig hvad angår forslag til ændringer, der har været bred tilslutning til i appeludvalget.

3. Hvis appeludvalget:

a) afgiver en positiv udtalelse, vedtager EFTA-tilsynsmyndigheden udkastet til foranstaltninger

b) ikke afgiver nogen udtalelse, kan EFTA-tilsynsmyndigheden vedtage udkastet til foranstaltninger

c) afgiver en negativ udtalelse, vedtager EFTA-tilsynsmyndigheden ikke udkastet til foranstaltninger.

Artikel 5

Foranstaltninger, der skal finde anvendelse straks

1. Uanset artikel 2 og 3 kan det bestemmes i en basisretsakt, i behørigt begrundede særligt hastende tilfælde, at gennemførelsesbestemmelser, der straks finder anvendelse, er nødvendige.

2. EFTA-tilsynsmyndigheden vedtager herefter foranstaltninger, der skal finde anvendelse straks, uden forudgående forelæggelse for et udvalg, og som skal være gældende i maksimalt seks måneder, medmindre andet er fastsat i basisretsakten.

3. Formanden forelægger straks foranstaltningerne i stk. 1 for det relevante udvalg, så det kan afgive udtalelse efter den procedure, der er gældende for dette udvalg.

4. Hvis der skal træffes afgørelse efter undersøgelsesproceduren, og foranstaltningerne ikke er i overensstemmelse med udvalgets udtalelse, ophæver EFTA-tilsynsmyndigheden foranstaltningerne, der er vedtaget i henhold til stk. 1.

5. Foranstaltningerne i stk. 1 skal forblive i kraft, til de ophæves eller erstattes.

Artikel 6

Ophævelse af Det Stående Udvalgs afgørelse nr. 9/94/SC af 10. januar 1994

Afgørelse nr. 3/94/SU af 10. januar 1994 truffet af EFTA-staternes Stående Udvalg ophæves.

Artikel 7

Overgangsbestemmelser: tilpasning af gældende basisretsakter

Henviser basisretsakter, der er vedtaget inden ikrafttrædelsen af forordning (EU) nr. 182/2011 af 16. februar 2011, til afgørelse 1999/486/EF, finder følgende anvendelse:

a) henvisninger til artikel 3 i afgørelse 1999/486/EF betragtes som henvisninger til denne afgørelses artikel 2 (rådgivningsproceduren)

b) henvisninger til artikel 4 og 5 i afgørelse 1999/486/EF betragtes som henvisninger til denne afgørelses artikel 3 (undersøgelsesproceduren).

Artikel 8

Overgangsbestemmelse

Denne forordning er uden betydning for igangværende procedurer, hvor et udvalg allerede har afgivet sin udtalelse i overensstemmelse med Det Stående Udvalgs afgørelse 3/94/SC.

Artikel 9

Information om arbejdet i udvalgene

EFTA-tilsynsmyndigheden aflægger årlig rapport om udvalgenes arbejde.

Artikel 10

Ikrafttræden

Denne afgørelse træder i kraft på dagen for vedtagelsen.

Artikel 11

Offentliggørelse

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den 26. oktober 2012. For Det Stående Udvalg Atle LEIKVOLL Formanden Kristinn F. ÁRNASON Generalsekretæren

(1) EUT L 55 af 28.2.2011, s. 13.